2005-ben Ralf Schumacher lett Trulli csapattársa, akit az olasz versenyző a szezon elején rendszeresen maga mögé tudott utasítani. Trulli jó szezon eleji formáját mutatja, hogy Malajziában és Bahreinben a második, Barcelonában a harmadik helyen végzett. Indianapolisban megszerezte a japán istálló első pole-pozícióját is – bár a gyanú szerint alacsony benzinmennyiséggel, mivel akkor már sejthető volt, hogy a Michelin gumigyártó csapatai nem tudnak elindulni a másnapi versenyen.